Geir Pollestad (Senterpartiet), 2020-10-05:
Sju år med Erna Solberg har vore sju år med sentralisering. Det har vore sentralisering av offentlege tenester, pengar og makt har vorte flytta, kommunar og fylkeskommunar har vorte fjerna meir eller mindre tilfeldig, styreromma i statlege selskap har vorte fylte av folk frå hovudstadsområdet. Det er sentralisering på alle frontar, og det er ikkje noko Senterpartiet har funne på. Det er noko folk rundt om i Noreg kjenner på i kvardagen. Og sentraliseringa kjem ikkje aleine, for når arbeidsplassane vert flytta, når einingane har vorte store, er det eit tomrom som skal fyllast. Det vert fylt med reglar og tilsyn. Det vert fylt med byråkratisering. Det startar med sentralisering, og det endar med byråkratisering. Og når det har vorte vondt, vanskeleg og byråkratisk, ja, då ligg vegen open for privatisering. Slik heng dei saman, desse tre. Det går ikkje an å vera for sentralisering og mot byråkratisering, men det går heller ikkje an å kjempa ein kamp mot privatisering om ein ikkje samtidig kjempar ein kamp mot sentralisering. For Senterpartiet vert dette eit viktig år. Me skal leggja grunnlaget for ein næringspolitikk for å ta heile landet i bruk. Me ønskjer å bruka staten meir aktivt i næringspolitikken. Men det betyr ikkje at me underkjenner det private eigarskapet. Det private eigarskapet skal framleis vera det viktigaste eigarskapet i Noreg, og me skal leggja ein plan, og me skal koma med konkret politikk for å stimulera vilkåra for småbedriftene i Noreg. Me skal styrkja dei sosiale ordningane, me skal ha ein målretta politikk, og me skal ha eit samarbeid mellom kommunar og bedrifter for å utvikla småbedrifter i heile landet. Senterpartiet skal styrkja havbruksnæringa, og me trur ein viktig føresetnad for det er at kystkommunane får sin del av verdiskapinga. Der har det skjedd ein litt ynkeleg tryllekunst det siste året, for etter det Stortinget har vedteke, skulle kystkommunane hatt ei inntekt i 2020 og 2021 på 4,8 mrd. kr. Regjeringa gjev dei 3,3 mrd. kr. Dei tek altså 1,5 mrd. kr frå kystkommunane og kallar det for ei gåve. Det er som om ein person er ute og går og mister to 500-lappar. Du finn desse to 500-lappane, stappar den eine i di eiga lomme, gjev den andre tilbake og forventar ein takk fordi du var så snill. Det er måten denne regjeringa handterer kystkommunane på. Når det gjeld fiskeripolitikken, treng me nokre avklaringar. Me skulle få dei i fjor. Me har berre fått nye spørsmål. Senterpartiet vil ta utgangspunkt i Riksrevisjonens tindrande klare rapport og utforma ein politikk for å nå dei måla som Stortinget tidlegare har fastsett, og ikkje følgja den forvirra politikken som regjeringspartia og Framstegspartiet vedtok i samband med kvotemeldinga. Når det gjeld landbruket, er det behov for å styrkja landbruket i heile landet. Det me har opplevd med regjeringspartia, er at dei meiner at alt er fryd og gaman. Det er ingen bekymringar. Ja, ser ein ikkje problemet, klarer ein heller ikkje å løysa det. Det trengst investeringar i dei små og mellomstore bruka i norsk landbruk om me òg i framtida skal ha eit landbruk i heile landet. Det vil òg vera viktig for Senterpartiet å styrkja beredskapen. Me vil dette året jobba for å få på plass eit nytt jordvernmål, og me vil jobba for at Stortinget endeleg skal gjera eit klart vedtak om etablering av beredskapslagring – og spesielt beredskapslagring av korn. Eg registrerer at mange frå regjeringspartia som står på denne talarstolen, er veldig fornøgde med utviklinga dei ser. Men står ein på Stortingets talarstol og kikar ut over Noreg, det ein ser av Noreg, ja, så går det kanskje ikkje så ille. Men frå Stortingets talarstol har ein verken utsikt over Gudbrandsdalen eller over Groruddalen.